ใครที่ชื่นชอบในรสจัดจ้านถึงพริกถึงขิง น้อยคนนักที่ไม่มีใครไม่รู้จักร้านส้มตำเจ้าดังย่านสันติธรรมที่มีชื่อร้านว่า "ส้มตำเปรี้ยวปาก" ด้วยรสชาติที่มีเอกลักษณ์แบบฉบับอีสานแท้ๆ และหลากหลายเมนูอาหารที่มีความแปลกใหม่ไม่ซ้ำใคร รวมถึงเมนูที่หาทานยาก ถูกสับเปลี่ยนหมุนเวียนยกมาให้ลูกค้่าได้เลือกทานไม่เว้นแต่ละวัน

โดยวันนี้ไม่พลาดที่จะพาไปตอกย้ำเมนูเด็ดขึ้นชื่อ และเมนูสดใหม่มาให้รู้จักกันครับ

เริ่มกันที่ ตำสตรอเบอรี่กุ้งสด 45 บาท
- ใครที่ชอบกินสตรอเบอรี่ก็คงจะรู้ว่ารสชาติหวานอมเปรี้ยวนั้นมันชวนกินไม่น้อยเมนูนี้เลือกใช้สตรอเบอรี่จากอ.สะเมิง คัดเน้นๆ เฉพาะ ลุกใหญ่ สด กรอบ นำมาตำคลุกเคล้าให้ได้รส เสิร์ฟมาพร้อมกุ้งสดตัวใหญ่ เรียกว่าคุ้มค่าเกินราคาเลยทีเดียว

ตำปูม้า 139 บาท
-หนึ่งเมนูขึ้นชื่อที่ทำให้หลายคนรู้จักร้านส้มตำเปรี้ยวปาก จานนี้เสิร์ฟมาพร้อมปูม้าตัวใหญ่ 2 ตัว ที่ส่งตรงมาจากตลาดสดมหาชัย จ.สมุทรสาคร 

ตำข้าวโพดกุ้งสด 45 บาท
- รสชาติจะคล้ายตำไทย แต่ได้ความหอมมันของข้าวโพดทานคู่กับกุ้งสด อีกหนึ่งเมนูสุขภาพที่อร่อยและทานง่าย

ตำส้มโอน้ำปู๋ 35 บาท
- แม้สีของเมนูนี้จะดำมาแต่ไกล แต่ต้องบอกว่ารสชาตินั้นเปรี้ยวหวานกลมกล่อมกำลังดี ไม่เผ็ด หรือเปรี้ยวจนเกินไป โดยพ่อค้าเล่าว่ากว่าจะได้เมนูนี้มาต้องสั่งส้มโอมาจากอำเภอนครชัยศรี พริกมาจากจังหวัดอุบลฯ ตะไคร้มาจากกาญจนบุรี และมะเขือส่งตรงมาจากอำเภออมก๋อยเท่านั้น

ก้อยไข่มดแดง 59 บาท
- เมนูสุดแซ่บอีกเมนูสำหรับอาหารที่ชาวอีสานต่างยกนิ้วให้ว่าเป็นอาหารระดับสูง (อยู่สูง) และหาทานยาก มีขายเฉพาะตามฤดูกาล รสชาติก้อยไข่มดแดงจะออกเปรี้ยวๆ จากไข่มดแดงไปสักหน่อยแต่เมื่อใส่เครื่องเทศให้เข้ากันแล้ว รสชาติจะกลมกล่อมสามารถทานเป็นอาหารว่างทานเล่น, เป็นกับแกล้มก็อร่อย

แกงอ่อมลาว 69 บาท
- อาหารอีสาน ถ้าขึ้นชื่อว่าแกงแล้วจะไม่มีกะทิเป็นส่วนประกอบ แกงอ่อมนับเป็นแกงพื้นบ้านของชาวอีสาน ที่มีผักค่อนข้างมาก หลากหลายชนิด ผักแต่ละชนิดก็มีกลิ่นและรสชาติที่แตกต่างกันไป เมื่อผสมกับน้ำปลาร้าและข้าวคั่วแล้ว รสชาติจะออกเค็มนิด ๆ มีกลิ่นหอมของผักชีลาว ซึ่งเป็นเอกลักษณ์ของแกงอ่อมอีสานรวมอยู่ด้วย

เนื้อเทปัน 109 บาท
- เมนูนี้ผู้เขียนชอบมาก เพราร้านนี้เขาเลือกใช้เนื้อ sirloin ชั้นดี ที่มีความหวานนุ่ม นำมาหมักคลุกเคล้ากับเครื่องเทศสูตรเด็ด ทานคู่กับน้ำจิ้มอร่อยมาก

เนื้อสะดุ้งไฟ 89 บาท
- อีกหนึ่งเมนูที่คนรักเนื้อห้ามพลาด จานนี้เลือกใช้เนื้อส่วนน่องลาย จะได้ความนุ่มของเนื้อและกรุบกรอบของเอ็นที่แทรกมา ราดด้วยน้ำจิ้มสามรส แซ่บอย่าบอกใคร

ปิดท้ายกันด้วย ยำปูดอง 139 บาท
- สำหรับคนชอบทานปูม้า จานนี้เสิร์ฟมาให้แบบจัดหนัก จัดเต็ม เนื้อปูสดๆ หวานๆ ดูดเบาๆ เนื้อก็แทบละลายเข้าไปในปาก

หลักจากสาธยายแต่ละเมนูเด็ดให้รู้สรรพคุณกันแล้ว เหล่านักชิมทั้งหลายที่ยังไม่เคยลองลิ้ม อย่ารอช้า รีบไปสัมผัสรสชาติเผ็ดร้อนทุกอณูกันได้ที่ร้านส้มตำเปรี้ยวปาก ร้านขวัญใจคนนอนดึก ที่นอกจากจะการันตีรสชาติความอร่อย บรรดาลูกค้าที่มาอุดหนุนโดยเฉพาะสาวๆ ก็น่ารัก น่าชมไม่แพ้กันครับ :))

ป.ล. นอกจากเมนูเผ็ดร้อน แซ่บจี๊ดแล้ว เมนูของหวาน เครื่องดื่มน้ำผลไม้ก็มีให้เลือกทานอีกด้วยครับ